Forslag til lokalplan for en rund karré ved den gamle ingeniørhøjskole - tegnet af arkitekterne bag Den Uendelige Bro - er ved at blive lavet. Bygherre regner med at starte byggeriet næste år.

Annonce

AARHUS: Nej, planerne om at bygge en cirkelrund boligkarré mellem kollegierne bag den gamle ingeniørhøjskole ved Ingerslevs Plads er hverken droppet eller gået i stå. Tværtimod lever de i bedste velgående. Der er i øjeblikket ved at blive lavet forslag til lokalplan for den cirkulære karré, der er tegnet af arkitekterne bag Den Uendelige Bro. - Det går rimelig planmæssigt. Min forventning er, at vi går i jorden med byggeriet i løbet af 2019, siger Klaus Bendix Poulsen, direktør i Byggeselskab Mogens de Linde, der står bag projektet.

Sådan kommer byggeriet efter planen til at se ud. Illustration: Gjøde og Povlsgaard

Annonce

75-100 lejligheder

Byggeriet, der i højden varierer fra tre etager mod syd til syv etager mod nord, kommer til at indeholde et sted mellem 75 og 100 lejligheder. Primært delevenlige 2-værelses til studerende og derudover lidt større boliger målrettet unge familier. Det er meningen, at tagfladen hele vejen rundt skal indrettes med tagterrasser, som en del af beboernes fællesarealer. Da bebyggelsen jo trapper ned - også for at trække sol og lys ind i gårdrummet - kommer der en række mindre tagterrasser, der er forbundet med trapper. - Vi vil gerne lave noget anderledes. Et sted, der giver liv i stedet for bare at bygge en firkantet kasse. Vi har været meget bevidste om, at arkitekterne skulle tegne noget, som folk virkelig får lyst til at bo i, har Klaus Bendix Poulsen tidligere fortalt avisen.

Annonce

Endnu en cirkel

For arkitekterne - Gjøde og Povlsgaard, der blandt andet har tegnet Den Uendelige Bro - lå det ikke lige for at tegne endnu en cirkel. - Udgangspunktet var bestemt ikke, at nu skulle vi lave en cirkel mere. Vi har prøvet mange modeller af med længehuse, inden vi fandt frem til den runde form, har Johan Gjøde fortalt avisen, hvor han fortsatte: - Området er spændende med markante byggerier som Ingerslevs Boulevard Skole, Fjordsgade Skole, Ingeniørhøjskolen og Højhusene mod Marselis Boulevard. Og med det store åbne rum - ASAs baner - som nabo. Det ville være lidt anstrengt at prøve at lave noget, der ligner den historiske struktur.